ทองคำพุ่งนิวไฮที่ 1,891.9 ดอลล์
สัญญาทองคำตลาดนิวยอร์กปิดทะยานขึ้นแตะระดับสูงสุดเป็นประวัติการณ์ พุ่งขึ้น 39.7 ดอลลาร์ หรือ 2.1% ปิดที่ 1,891.9 ดอลลาร์/ออนซ์  นักลงทุนวิตกเศรษฐกิจโลก
23 ส.ค. 2554

สัญญาทองคำตลาดนิวยอร์กปิดทะยานขึ้นแตะระดับสูงสุดเป็นประวัติการณ์ พุ่งขึ้น 39.7 ดอลลาร์ หรือ 2.1% ปิดที่ 1,891.9 ดอลลาร์/ออนซ์  นักลงทุนวิตกเศรษฐกิจโลก
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 39.7 ดอลลาร์ หรือ 2.1% ปิดที่ 1,891.9 ดอลลาร์/ออนซ์ หลังจากเคลื่อนตัวในช่วง 1,858.00-1,899.40 ดอลลาร์
สัญญาโลหะเงินส่งมอบเดือนก.ย.พุ่งขึ้น 89.3 เซนต์ ปิดที่ 43.325 ดอลลาร์/ออนซ์ และสัญญาโลหะทองแดงส่งมอบเดือนก.ย.ลดลง 2.8 เซนต์ ปิดที่ 3.9555 ดอลลาร์/ปอนด์
ส่วนสัญญาพลาตินัมส่งมอบเดือนต.ค.พุ่งขึ้น 30.80 ดอลลาร์ ปิดที่ 1,905.70 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 16.30 ดอลลาร์ ปิดที่ 765.10 ดอลลาร์/ออนซ์
สัญญาทองคำทะยานขึ้นแตะระดับสูงสุดเป็นประวัติการณ์ โดยทองคำปรับตัวเพิ่มขึ้นติดต่อกัน 6 วันทำการ เนื่องจากความวิตกกังวลเกี่ยวกับแนวโน้มเศรษฐกิจสหรัฐและเศรษฐกิจทั่วโลกยังคงเป็นแรงกระตุ้นให้นักลงทุนเข้าซื้อทองคำเพื่อหลีกเลี่ยงความเสี่ยง
นักวิเคราะห์หลายคนในตลาดทองคำกล่าวว่า นักลงทุนส่วนใหญ่ยังคงวิตกกังวลเกี่ยวปัญหาหนี้สินของสหรัฐ รวมทั้งความไม่แน่นอนเกี่ยวกับความสามารถในการลดยอดขาดดุลงบประมาณของรัฐบาลสหรัฐ และความวิตกกังวลที่ว่าวิกฤตหนี้สาธารณะอาจจะลุกลามไปทั่วยุโรป
นักลงทุนจับตาดูนายเบน เบอร์นันเก้ ประธานธนาคารกลางสหรัฐ (เฟด) ที่จะกล่าวสุนทรพจน์ในที่ประชุมธนาคารกลางโลก ที่เมืองแจคสันโฮล รัฐไวโอมิง ในวันที่ 27 ส.ค. โดยมีการคาดการณ์ในวงกว้างว่า เบอร์นันเก้อาจจะส่งสัญญาณการใช้มาตรการผ่อนคลายเชิงปริมาณรอบ 3 หรือ QE3 ในการประชุมครั้งนี้นอกเหนือจากความวิตกกังวลเรื่องเศรษฐกิจแล้ว ตลาดทองคำนิวยอร์กยังได้แรงหนุนจากความตึงเครียดด้านการเมืองในลิเบีย หลังจากมีรายงานว่ากลุ่มกบฏลิเบียสามารถยึดครองเมืองทริโปลี เมืองหลวงของลิเบียได้แล้วเมื่อวานนี้ ขณะที่ประธานาธิบดีบารัค โอบามา แห่งสหรัฐได้ออกมาขานรับข่าวดังกล่าว โดยกล่าวว่าระบอบการปกครองลิเบียของพันเอกมูอัมมาร์ กัดดาฟี ใกล้จะสิ้นสุดลงแล้ว
นอกจากนี้ ตลาดทองคำยังได้ปัจจัยบวกจากข่าวที่ว่า SPDR Gold Trust กองทุนทองคำรายใหญ่ที่สุดของโลก ได้เพิ่มการถือครองทองคำเป็น 1,290 ตัน ณ วันศุกร์ที่ผ่านมา ซึ่งใกล้เคียงกับระดับสูงสุดเป็นประวัติการณ์ที่ 1,320 ตัน
ทั้งนี้ นักวิเคราะห์ส่วนใหญ่คาดว่า สัญญาทองคำมีแนวโน้มที่จะปิดตลาดที่เหนือระดับ 1,900 ดอลลาร์/ออนซ์ในเร็วๆนี้